A pàrtiri dô V sèculu a.C. li Galli accuminciaru a attravirsari l'Alpi e si pusizziunaru ntâ chianura Padana unni vìnniru a cuntattu chê vèniti e chî lìguri, pòpuli ca 'n parti assurberu. Versu lu IV sèculu si spustaru cchiù a sud e si scuntraru cu l'Etruschi e ntô 388 a.C la tribbù dê Senoni attaccau la citati di Chiusi. Iddi stissi cumannati di Brennu, ntô 390 a.C. ( forsi 386) sacchiggiaru Roma e si firmaru difinitivamenti ntê Marchi unni funnaru la cità di Senigallia (Galli Senoni).